Soektog na vermiste Pta-vrou eindig tragies | Maroela Media
Soektog na vermiste Pta-vrou eindig tragies
Die soektog na 'n vermiste vrou van Pretoria het tragies geëindig toe haar familie Woensdag, 'n week nadat sy vir die laaste keer gesien is, haar erg beseerde liggaam in 'n plaaslike lykshuis gaan uitken het.
Dianne Rose Ayres (36), 'n inwoner van Kilnerpark in Pretoria se Moot-gebied, is verlede Woensdagaand vir die laaste keer gesien.
Volgens Annari Nemo, 'n vriendin, het sy Ayres die middag nog by haar huis naby die aansluiting van Boegoebos- en Magdalena Willersstraat afgelaai en het Ayres later die aand spoorloos verdwyn.
Haar familie en vriende het onmiddellik 'n soektog na haar van stapel gestuur en is Dinsdag deur die polisie ingelig dat haar liggaam gevind is.
Rose Ayres, Ayres se ma, het Woensdag die mense op Facebook bedank wat gehelp het om na haar dogter te soek.
"Dankie aan almal. Ek het nou-net teruggekom nadat ek my geliefde Dianne gaan uitken het. My dogter is doodgekap en uit 'n motor gegooi. Haar gesig is weg, albei haar bene is bo haar enkels afgekap met messteke reg oor haar liggaam. Mag die mense wat dit gedoen het vir altyd en langer in die hel brand," het Rose geskryf.
Rose het haar dogter gaan uitken nadat Ayres se lykskouing reeds gedoen was.
Die Lynettestraat brug, oor die N1, naby waar Dianne se liggaam gekry is. Foto: Google Maps
Intussen het 'n motoris op 29 November, die aand waarop Ayres vermis geraak het, die Villieria-polisie ontbied nadat 'n vrou se erg beseerde liggaam op die N1-snelweg, wat oos van Kilnerpark geleë is, naby die Lynettestraatbrug gevind is. Dié brug is naby aan die oorledene se huis geleë en is een van die min roetes wat voetgangers en voertuie kan gebruik om die besige N1-snelweg te kruis.
Die vermoede bestaan dat 'n voertuig of voertuie oor haar gery het voordat die polisie ontbied is en die toneel afgesper is. Sy het geen identifikasie aan haar gehad nie.
Kapt. Coba Brits, woordvoerder van die Villieria-polisie, het Donderdag aan Maroela Media gesê die ondersoek is nog in 'n vroeë stadium en geen bespiegelinge of gevolgtrekkings kan nou gemaak word nie.
"Alle moontlikhede van wat kon gebeur het word tans deur 'n span speurders en forensiese kenners ondersoek. Alle getuies en leidrade word opgevolg. Ek kan bevestig dat die polisie 'n saak van strafbare manslag ondersoek wat op 29 November reeds aanhangig gemaak is. Die vrou was in daardie stadium onbekend," het Brits gesê.
"Die Villieria-polisie het daarna op verskeie manier probeer om haar identiteit vas te stel. Sy is op Dinsdag 5 Desember as vermis aangemeld en ons kon toe die twee sake verbind."
Volgens Brits is die vrou se naasbestaandes sonder versuim in kennis gestel en ontvang hulle alle moontlike bystand van die speurdiens.
Brits het bevestig dat Ayres se liggaam "baie ernstige beserings" opgedoen het. "Die polisie wag nóg vir die uitstaande lyksskouingverslag vanaf die regsgeneeskundiges om die presiese oorsaak van haar dood en die aard van haar beserings te bepaal."
Brits het bevestig dat geen liggaamsdele vermis word nie.
Sy het 'n beroep op die publiek gedoen om met enige inligting na vore te kom wat die polisie met hul ondersoek kan bystaan. Bel die Villieria-speurtak by 012 403 8607 of ao. Mamabolo by 078 421 8254. Alle inligting sal vertroulik hanteer word.
Dit is absoluut afgryslik en mens kan dit nie in woorde beskryf nie. Mense doen nie sulke dade aanmekaar nie. Ons lewe in n wereld van haat en geweld en die wat verantwoordelik vir hiedie afgryse daad verdien nie om te lewe nie
Ooooo genade nee dis verskriklik! Baie sterkte aan haar naasbestaandes in hierdie hartseer tyd, mag Jesus jul styf vashou
Goeie hemel wie sal nou so wreed wees RIV jonge dame :-(
Sy was 'n wonderlike mens en het dit nie verdien nie
Uit die diepte van my hart Rose wil ek vir jou se so vreeslik jammer dat jy jou kind so moes gaan uit ken, Watter tipe mense doen sulke dinge? en voel niks. RIV Dianne daar waar jy geen pyn ken nie.